E jonke Mann konnt net bei de Parquet schaffe goen, well Faite géint hie virlouchen, obwuel säin offizielle Casier "vierge" war.

Stëmmt et, datt staatlech Servicer Informatiounen iwwer d'Bierger a geheim Fichiere schreiwen, déi un e Casier judiciaire erënneren? Ginn et esou geheim Datebanken, iwwer déi de normale Bierger net Bescheed weess?

Dës Froe vum CSV-Deputéierte Laurent Mosar waren der Regierung lescht Woch ëmmerhin eng 3 Säite laang Äntwert wäert, déi um Enn nach méi Froen opwerft. D'CSV-Deputéiert sinn esou revoltéiert, datt se um Dënschdeg direkt nach Question urgente a Saache Casier Secret nogeschoss hunn.

De Laurent Mosar vun der CSV an de Roy Reding vun der adr hunn am RTL-Interview ënner anerem dovu geschwat, dass et hei ëm de Rechtsstaat geet an et keng Transparenz gëtt, dass dat muss geännert ginn an et net méi der Zäit entsprécht.

Suivi Geheime Casier An der Suite vun eise Reportagen iwwert e geheime Casier judiciaire weist sech d'Oppositioun revoltéiert!

AUDIO: Reaktioun op geheime Casier / Reportage Eric Ewald

PDF: QUESTION URGENTE VUM 4. JUNI vum Laurent Mosar a Gilles Roth

Wéi Zeilen aus dem Police-Fichier engem Bierger kënne schueden

Niewent dem normale Casier Judiciaire schéngt et hei am Land fir all Bierger nach en anere Casier ze ginn, en inoffiziellen, e geheimen, an deem d'Police wéi se Loscht huet, an ouni op d'Fanger gekuckt ze kréien, Faiten iwwer eng Persoun kann androen. Dat schreift de Maître Vogel an engem Bréif un de Bâtonnier.

Carrement entsat berifft den Affekot sech op de Fall vun engem jonke Mann, dee sech beim Parquet op eng ausgeschriwwe Plaz gemellt huet, an do mat Faite vu Coups et blessures volontaires a Widderstand géint Staatsgewalt konfrontéiert gouf. Dës Reproche stinn, esou formuléiert am Police Fichier, an dat ouni dass de Concernéierte wéinst eppes veruerteelt gi wier, an esouguer e Casier vierge ka presentéieren. Fir de Maître ass dat e Skandal, e Verstouss géint d'Grondrechter, dee jidderee vun eis kéint treffen.

VIDEO: Horrorzeenario "Geheime Casier" Wéi Zeilen aus dem Police-Fichier engem Bierger kënne schueden

AUDIO: Extrait Gaston Vogel